仙人巖即事
作者：俞德鄰
朝代：宋

paragraphs: 夕陽隔溪明薜蘿，數峯谿畔青嵯峨。
層霄彷彿相盪摩，谿流洶湧通銀河。
金支翠旗颭山阿，風傳霧樂鏘鑾鉌。
雲封巖竇生靈禾，仙靈蛻久留仙艖。
弈枰丹竈斲月柯，漥尊土缶石臼磨。
苔剜蘚刻千歲過，護以鬼物煩撝訶。
谿南谿北夔罔多，鯶魴鱣鮪蛟黿鼉。
雷聲吭磕涷雨𩃱，仙筇九節扶下坡。
紅妝半醉誰嬌娥，容顔二八細馬馱。
下馬避雨吳歈歌，蘭麝馥郁飄綺羅。
靈簫學道蠲煩痾，湘浦解佩聲瑳瑳。
雙成飲罷鳴雲龢，藍橋一醉朱顔酡。
扶桑暘谷同碧渦，玄書寶文傳豈譌。
浮生百歲如飛梭，當歡不歡奈老何。